Стварэнне ўмоў для рэалізацыі гэтага жадання абавязкова стане адным з ключавых пытанняў на Усебеларускім сходзе. Які будзе выбраны шлях далейшага развіцця — пакажа час, а сёння я магу толькі акрэсліць пазіцыю, агульную для ўсіх кіраўнікоў буйных вытворчых прадпрыемстваў. Каб наша прадукцыя была канкурэнтаздольнай, яна павінна стаць значна больш таннай. Дзейсны шлях для гэтага — скарачэнне вытворчых выдаткаў, якія сёння ляжаць цяжкім грузам на рэальным сектары эканомікі. Зразумела, выдаткі перанакіроўваюцца на рэалізацыю ў тым ліку і дзяржаўных сацыяльных праграм, аднак сёння надышоў час зрабіць галоўным прыярытэтам усебаковае стымуляванне айчынных вытворцаў. Калі заводы, фабрыкі незалежна ад іх формы ўласнасці зноў пачнуць працаваць на поўную магутнасць, а выпускаемы тавар атрымаецца запатрабаваным, прычым найперш на замежных рынках, Беларусь здолее пераадолець усе цяжкасці.